SET รับอานิสงส์หุ้นพลังงานปิดเช้าบวก 4.93 จุด บ่ายระวังแรงขาย!
SET ปิดเช้าบวก 4.93 จุด หรือ 0.31% มาที่ 1,574.93 จุด มูลค่าซื้อขายที่ 22,675.57 ล้านบาท บ่ายคาดเคลื่อนไหวในกรอบแคบ และอาจมีแรงขายทำกำไร แนวต้าน 1,575-1,580 จุด แนวรับ 1,560-1,565 จุด
17 เม.ย. 2558

ผู้สื่อข่าวรายงานว่า ตลาดหุ้นไทยดัชนี SET ปิดตลาดช่วงเช้า (17 เม.ย.) บวก 4.93 จุด หรือ 0.31% มาที่ 1,574.93 จุด สูงสุดที่ 1,575.39 จุด ต่ำสุดที่ 1,566.65 จุด มูลค่าซื้อขายที่ 22,675.57 ล้านบาท
นางสาวธีรดา ชาญยิ่งยงค์ ผู้ช่วยผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) เปิดเผยถึงดัชนีหุ้นไทยช่วงเช้าที่ผ่านมาแกว่งตัวในกรอบแคบรับอานิสงส์เชิงบวกจากราคาพลังงานที่ปรับตัวสูงขึ้น แต่ยังมีแรงขายทำกำไรออกมาบ้างหลังราคาปรับตัวขึ้นมาในระดับหนึ่งแล้ว
โดยปัจจัยที่หน้าจับตาคือ เรื่องของเศรษฐกิจในประเทศ รวมถึงความชัดเจนในการลงทุนโครงการโครงสร้างพื้นฐานของภาครัฐบาล และสถานการณ์ทางการเมืองในประเทศด้วย
แนวโน้มการลงทุนบ่ายนี้ คาดว่าดัชนีน่าจะเคลื่อนไหวในกรอบแคบๆ และอาจมีแรงขายทำกำไรออกมา พร้อมให้แนวต้าน 1,575-1,580 จุด แนวรับ 1,560-1,565 จุด